MVP กางแผนปี 62 เดินหน้าขยายธุรกิจเต็มสูบ มั่นใจดันผลงานเทิร์นอะราวด์
MVP กางแผนปี 62 เดินหน้าขยายธุรกิจเต็มสูบ มั่นใจดันผลงานเทิร์นอะราวด์
13 มี.ค. 2562

นายโอภาส เฉิดพันธุ์ ประธานเจ้าหน้าที่บริหาร บริษัท เอ็ม วิชั่น จำกัด (มหาชน) หรือ MVP เปิดเผยว่า บริษัทคาดว่าผลการดำเนินงานงวดปี 2562 จะสามารถพลิกเป็นกำไรสุทธิ เนื่องจากไม่มีการตั้งสำรอง ประกอบกับรายได้จากงาน “Thailand Mobile Expo 2019” ซึ่งเป็นมหกรรมโทรศัพท์มือถือที่ใหญ่ที่สุดของประเทศ รวมทั้งงานวิ่ง และงานต่าง ๆ ที่เกี่ยวข้องกับโทรศัพท์มือถือเข้ามาช่วยสนับสนุนให้ผลการดำเนินงานมีการเติบโตอย่างต่อเนื่อง
สำหรับแผนงานในช่วงครึ่งปีแรกของปี 2562 โดยบริษัทได้มีการเข้าลงทุน เพื่อดําเนินธุรกิจให้คําปรึกษาด้านการสื่อสารประชาสัมพันธ์ เพื่อจะสามารถเข้าถึงศิลปินไอดอลที่กําลังได้รับความนิยม และใช้เป็นเครื่องมือในการสื่อสาร ประชาสัมพันธ์ และสร้างความสนใจในกิจกรรมต่างๆ ของบริษัท
รวมทั้งได้รับส่วนแบ่งจากการเป็นนายหน้า การจัดกิจกรรม การโฆษณา การจําหน่ายสินค้า และดิจิทัลคอนเทนต์ รวมถึงกิจกรรมอื่นๆ ที่จะเกิดขึ้นในอนาคต นอกจากนี้บริษัทยังได้เข้าลงทุนในบริษัทร่วมแห่งใหม่ เพื่อดําเนินธุรกิจการให้บริการด้านการจัดแข่งขันกีฬาแบบครบวงจร เพื่อเพิ่มศักยภาพในการจัดงานด้านกีฬา และสามารถให้บริการแบบครบวงจร
อีกทั้งยังเตรียมเปิดตัวงานใหญ่ e-Sports Expo เพื่อผลักดันวงการอีสปอร์ตในประเทศไทย โดยงานดังกล่าวจะจัดขึ้นพร้อมกับงาน “Thailand Mobile Expo 2019” ไบเทคบางนา ฮอลล์ 100 ขณะที่ก่อนหน้านี้บริษัทได้จัดการแข่งขันกีฬาอีสปอร์ตครั้งยิ่งใหญ่ ระดับเอเชียแปซิฟิก โดยมีนักกีฬาอีสปอร์ตเข้าร่วมมากถึง 26 ทีมจากทั่วเอเชียแปซิฟิก ซึ่งมีการแข่งขันที่อาคารกีฬานิมิบุตร สนามกีฬาแห่งชาติ รวมมูลค่าเงินรางวัลทั้งสิ้นกว่า 8 ล้านบาท
สำหรับการจัดงาน “Thailand Mobile Expo 2019” มหกรรมโทรศัพท์มือถือที่ใหญ่ที่สุดในประเทศ และได้จัดที่สถานที่แห่งใหม่ ได้แก่ ไบเทคบางนา ณ วันที่ 7 – 10 กุมภาพันธ์ 2562 ที่ผ่านมา โดยได้รับการสนับสนุนที่ดี จากเหล่าบรรดาพันธมิตรแบรนด์ต่างๆที่ตอบรับเข้าร่วมงาน ทำให้มียอดเงินสะพัดตลอด 4 วันที่จัดงานอยู่ในระดับที่น่าพอใจ
อีกทั้ง บริษัทยังได้มีการร่วมมือกับ บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC เพื่อเปิดตัวแพลตฟอร์มจักรยานยนต์ไฟฟ้า (EV Connectivity Platform) ครั้งแรกในประเทศไทยในงาน “Thailand Mobile Expo 2019” อีกด้วย นอกจากนี้บริษัทยังได้จัดงาน จอมบึงมาราธอน ครั้งที่ 34 ซึ่งเป็นงานวิ่งมาราธอนที่ได้รับการยอมรับจากนักวิ่งมากที่สุดงานหนึ่งในประเทศ